DEĊIŻJONI TAL-KUNSILL
tas-17 ta’ Frar 2005
li tawtorizza lir-Renju Unit li japplika eżenzjoni mill-imposta tal-bidla fil-klima għal karburant solidu ta' valur baxx skond l-Artikolu 19 tad-Direttiva 2003/96/KE
(2005/153/KE)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra d-Direttiva tal-Kunsill 2003/96/KE tas-27 ta' Ottubru 2003 li tirristruttura l-qafas tal-Komunità dwar it-tassazzjoni fuq prodotti ta' l-enerġija u l-elettriku (1), u b’mod partikolari l-Artikolu 19(1) tagħha,
Wara li kkunsidra l-proposta mill-Kummissjoni,
Billi:
(1)
B'ittra tat-18 ta' Ġunju 2004, l-awtoritajiet tar-Renju Unit applikaw lill-Kummissjoni għal deroga li tippermettilhom ikomplu japplikaw eżenzjoni mill-imposta tal-bidla fil-klima (CCL) għal karburant solidu ta' valur baxx skond l-Artikolu 19 tad-Direttiva 2003/96/KE.
(2)
Is-CCL tar-Renju Unit hi mfassla biex tinkoraġġixxi l-effiċjenza ta' l-enerġija u t-teknoloġiji ta' karburant baxx fis-settur non-domestiku. Hija tapplika għall-gass, l-ellettriku u l-gass tal-pitrolju likwifikat użati għat-tisħin mis-settur tal-kummerċ u dak pubbliku.
(3)
L-eżenzjonijiet mis-CCL ġew introdotti fl-2001 biex tiġi nkoraġġuta prattika ambjentali tajba. Karburanti solidi b'valur ta' anqas minn 15 GBP għal kull tunnellata, bħar-rifjuti u r-residwi mħalltin ta' l-industrija tal-faħam u l-kokk, ġew eżentati mid-dazju.
(4)
Bid-dħul fis-seħħ tad-Direttiva 2003/96/KE, l-Istati Membri li ma poġġewx taxxa fuq dawn il-karburanti għandhom jintroduċu tali taxxi.
(5)
Eżenzjoni mit-taxxa tappoġġa l-użu tal-karburant solidu ta' valur baxx għall-produzzjoni ta' l-enerġija minflokk li jintbagħtu fil-landfills. Filwaqt li l-użu ta' l-enerġija hu preferribbli għal-landfiling mill-punt di vista tal-politika ambjentali, il-prinċipju ta' min iniġġeż iħallas iwassal għall-applikazzjoni ta' rata aktar baxxa ta' taxxa għal tali karburant solidu ta' valur baxx, f'konnessjoni mal-kontenut ta' enerġija tiegħu. Meta titqies l-kwalità varjata u l-kontenut ta' l-enerġija tal-materjal u d-diffikultajiet konsegwenti biex tiġi stabbilita ta' rata ta' taxxa eżatta kif ukoll l-ammonti żgħar ikkonċernati, eżenzjoni kompleta tista' tkun aċċettabbli bħala miżura temporanja. L-eżenzjoni għandha għalhekk ikollha limitu ta' żmien.
(6)
L-ispiża annwali għall-Exchequer tar-Renju Unit tar-rilif attwali fis-settur kollu jammonta għal madwar 100 000 GBP. Safejn l-eżenzjoni mit-taxxa tikkostitwixxi l-għajnuna ta' l-Istat, japplikaw ir-regoli normali. Jidher li r-rilif hu kopert bir-Regolament tal-Kummissjoni (KE) Nru 69/2001 tat-12 ta' Jannar 2001 dwar l-applikazzjoni ta' l-Artikoli 87 u 88 tat-Trattat tal-KE għall-għajnuna de minimis (2). Madankollu, jekk il-benefiċċju għal xi impriża singola jeċċedi l-limitu stabbilit f'dak ir-Regolament, għandu jiġi notifikat lill-Kummissjoni skond ir-Regolament (KE) Nru 659/1999 tat-22 ta' Marzu 1999 li jistabbilixxi regoli dettaljati għall-applikazzjoni ta' l-Artikolu 93 tat-Trattat tal-KE (3).
(7)
Il-Kummissjoni regolarment tirrevedi t-tnaqqis u l-eżenzjonijiet biex tiċċekkja li ma jikkawżawx disortsjoni fil-kompetizzjoni jew ifixklu l-operazzjoni tas-suq intern u mhumiex inkompatibbli mal-politika Komunitarja dwar il-ħarsien ta' l-ambjent, l-enerġija u t-trasport,
ADOTTA DIN ID-DECIZJONI:
Artikolu 1
Ir-Renju Unit hu b'dan awtorizzat li japplika għal eżenzjoni mid-dazju doganali favur il-karburant solidu ta' valur baxx ta' anqas minn 15 GBP għal kull tunnellata.
Artikolu 2
Din id-Deċiżjoni għandha tiskadi fil-31 ta' Diċembru 2009.
Artikolu 3
Din id-Deċiżjoni hija indirizzata lir-Renju Unit tal-Gran Brittanja u lill-Irlanda ta’ Fuq.
Magħmul fi Brussell, 17 ta’ Frar 2005.